สังคมข่าวหุ้น
*เสี่ยปั้น “บัณฑูร ล่ำซำ” บอสใหญ่ แบงก์กสิกรไทย KBANK หลังประกาศแผนงานปี 2563 ว่าหนี้เสียจะเพิ่มขึ้นเป็น 3.6-4.0% และสินเชื่อขยายตัวใกล้เคียงกับปี 2562 เพียงเท่านี้แหละ บรรดานักลงทุนต่างเทขายหุ้นกันออกมา เพราะเกรงว่า นักวิเคราะห์จะปรับลดเป้ากำไรลง รวมถึงราคาเป้าหมายด้วย แต่หากย้อนกลับไปดูข้อมูลหลายปีก่อนหน้านี้ เสี่ยปั้นเขาก็จะวางแผนงานแบบอนุรักษนิยม หรือ Conservative แบบนี้ไว้ก่อนทุกครั้ง
24 ต.ค. 2562

คาเฟอีน
*เสี่ยปั้น “บัณฑูร ล่ำซำ” บอสใหญ่ แบงก์กสิกรไทย KBANK หลังประกาศแผนงานปี 2563 ว่าหนี้เสียจะเพิ่มขึ้นเป็น 3.6-4.0% และสินเชื่อขยายตัวใกล้เคียงกับปี 2562 เพียงเท่านี้แหละ บรรดานักลงทุนต่างเทขายหุ้นกันออกมา เพราะเกรงว่า นักวิเคราะห์จะปรับลดเป้ากำไรลง รวมถึงราคาเป้าหมายด้วย แต่หากย้อนกลับไปดูข้อมูลหลายปีก่อนหน้านี้ เสี่ยปั้นเขาก็จะวางแผนงานแบบอนุรักษนิยม หรือ Conservative แบบนี้ไว้ก่อนทุกครั้ง
*ไทยพาณิชย์ ที่อยู่ภายใต้การบริหารของ “อาทิตย์ นันทวิทยา” นี่ก็แพนิกตามกสิกรไทยเหมือนกัน คือก่อนหน้านี้ตื่นตกใจกับหนี้เสียหุ้น PACE แล้วยังร่วงตามกสิกรไทยอีก ขณะที่นักวิเคราะห์บอกว่า SCB สำรองหนี้ PACE ไปครบหมดแล้ว และยังมีกำไรเหลือจากการขาย SCBLIFE อีก คือสรุปแบบง่าย ๆ ปีนี้กำไรเพิ่มแน่นอนละ และราคาหุ้นที่ลงมาตอนนี้ สะท้อนปัจจัยลบไปหมดแล้ว รวมถึงที่คาดว่าแบงก์ชาติจะลดดอกเบี้ยนโยบายลงมาอีก 0.25% ด้วย
*ขอเขียนเรื่องหุ้นแบงก์อีกตัว คือ แบงก์กรุงเทพ BBL ของเสี่ยโทนี่ ชาติศิริ โสภณพนิช หากใครที่ติดตามบทวิเคราะห์ หรือเข้าไปอ่านงบการเงินของ BBL ดี ๆ นะ จะพบว่าไม่มีอะไรที่น่ากังวลเลย เงินกองทุนแน่นเปรี๊ยะมาก Coverage Ratio สูงสุดในกลุ่มธนาคาร 187.5% เงินกองทุนขั้น 1 และ 2 สูงลิ่ว สินเชื่อยังขยายตัวได้ดี หนี้เสียลดลงอีก แต่ราคาหุ้นดันร่วงตาม KBANK อัตราผลตอบแทนเงินปันผลเกือบ 4% ใครที่ขาย BBL ออกมา ถือว่า “ขายหมู” เลยนะ อย่าแพนิกกันเกินไป
*หุ้นน้องใหม่ RBF : บริษัท อาร์ แอนด์ บี ฟู้ด ซัพพลาย จำกัด (มหาชน) ผู้ผลิตส่วนผสมอาหารที่ครอบคลุมหลากหลายผลิตภัณฑ์ในกลุ่มสินค้าแบรนด์ใหญ่หลายราย มีลูกค้าทั้งในและต่างประเทศ ราคาเปิดสวยและปิดสวย หากใครที่ตามหุ้นไอพีโอบ่อย ๆ แล้วดูทรงกราฟช่วงราคาเปิด และยืนได้ในขอบแถวบนเป็นเส้นตรงนะ แบบนี้มีอนาคตจ้ะ คนซื้อมากกว่าขาย และไม่มีไม้ใหญ่ ๆ ลักไก่ขายออกมาแน่นอน แนวโน้มวันนี้ยังมีโอกาสวิ่งขึ้นไปอีกได้ แต่ก็อาจจะระวังการขายทำกำไรกันออกมาบ้าง ซึ่งถือเป็นเรื่องปกติของหุ้นที่วิ่งมาแรงแบบนี้ ในแง่พื้นฐาน กำไรเติบโตเฉลี่ยปีละ 15% อีก 3 ปีข้างหน้า บล.เคที ซีมิโก้ ให้ราคาเป้าหมาย 4.52 บาท
*AWC : บริษัท แอสเสท เวิรด์ คอร์ป จำกัด (มหาชน) ของเจ้าสัวเจริญ สิริวัฒนภักดี เมื่อวานนี้มีแอบทำเสียว เพราะราคาลงไปแตะ 6.00 บาท เท่ากับไอพีโอพอดี ก่อนที่จะมีแรงเข้ามารับซื้อ ดันราคากลับขึ้นมา และมาปิดตลาดที่ระดับ 6.05 บาท เห็นแบบนี้ก็พอเบาใจได้ว่าราคาไม่น่าหลุดไอพีโอตามที่มี “กองแช่ง” พยายามแช่งกันอยู่ แต่หุ้นไอพีโอ หากยังไม่พ้นแนวเขต “30 วันอันตราย” ก็ยังเบาใจไม่ได้ ไม่ว่าจะเป็น RBF และ AWC เพราะราคาในช่วงวันดังกล่าว (30 วัน) จะยังผันผวนไปจนถึงผันผวนมาก จากแรงขายและซื้อของนักเก็งกำไร
*สมพร มูลศรีแก้ว กรรมการผู้จัดการใหญ่ บมจ.บริหารสินทรัพย์ กรุงเทพพาณิชย์ (BAM) แจ้งว่า สำนักงานก.ล.ต.นับหนึ่งแบบคำขออนุญาตเสนอขายหลักทรัพย์และแบบแสดงรายการข้อมูลการเสนอขายหลักทรัพย์ (ไฟลิ่ง) เพื่อเสนอขายให้กับประชาชนทั่วไปครั้งแรก (IPO) ของบริษัทแล้วเมื่อวันที่ 23 ต.ค.ที่ผ่านมา บริษัทเชื่อมั่นในศักยภาพและจุดแข็งที่เป็นบริษัทบริหารสินทรัพย์ที่มีขนาดใหญ่สุดของประเทศ มีประสบการณ์ยาวนาน 20 ปี มีแหล่งเงินทุนหลากหลาย ผลประกอบการแข็งแกร่ง ในช่วง 3 ปีที่ผ่านมา มีกำไรสุทธิต่อเนื่องปีละกว่า 4,500 ล้านบาท มีสินทรัพย์เติบโตเฉลี่ย 7% ต่อปี มีเครือข่ายทั่วประเทศมากที่สุดรวม 26 แห่ง